SK Úradný vestník Európskej únie C 263/16

OZNÁMENIE O PODANÍ ŽIADOSTI O POVOLENIE NA VYHĽADÁVANIE ROPY A PLYNU S NÁZVOM SCICLI

TALIANSKA REPUBLIKA – REGIÓN SICÍLIA

REGIONÁLNE MINISTERSTVO PRIEMYSLU – REGIONÁLNA SPRÁVA PRE PRIEMYSEL A BANE

REGIONÁLNY ÚRAD PRE UHĽOVODÍKY A GEOTERMÁLNU ENERGIU (U.R.I.G.)

2009/C 263/06

Spoločnosť Irmino s.r.l. – so sídlom v Palerme (PA), via Principe di Villafranca 50 (PSČ 90141) – zaregistrovaná v palermskej obchodnej komore (IČ DPH 03922140821; č. REA 160160) podala 22. mája 2009 v súlade so sicílskym regionálnym zákonom č. 14 z 3. júla 2000, ktorým sa transponuje a uplatňuje smernica 94/22/ES, na regionálnom ministerstve priemyslu, príslušnom orgáne na udeľovanie práv na ťažbu v regióne Sicília, so sídlom na o Via Ugo La Malfa 87/89, 90146 Palermo, žiadosť o vydanie povolenia na prieskum ropy a zemného plynu so všeobecným názvom „Scicli“ v oblasti rozprestierajúcej sa na 9 600 ha (96 km2) na juhovýchode Sicílie v oblasti obce Scicli, v provincii Ragusa. Táto oblasť je na západe ohraničená koncesiou „Irminio“, ktorú vlastní spoločnosť Irminio s.r.l. (ktorú 100 % kontroluje spoločnosť Sviluppo Risorse Naturali s.r.l.), na juhu morskou oblasťou „d355C.R.-SR“, v súvislosti s ktorou sa spoločnosti Sviluppo Risorse Naturali s.r.l. vydalo povolenie, ďalej je ohraničená územiami, na ktoré sa žiadne povolenie nevzťahuje.

Obvod oblasti, na ktorú sa povolenie žiada, predstavuje nepravidelný šesťstranný mnohouholník vytýčený plynulými čiarami medzi bodmi A, B, C, D, E a F okrem čiary, ktorá lemuje pobrežie od bodov D a E. Strana AF hraničí s východným okrajom koncesie „Irminio“.

Body sú definované takto:

Bod A je na severovýchode oblasti IGMI č. 276-II-NO „Scicli“ v oblasti obce Scicli, v regióne Mangiagesso. Je konkrétne na 7. kilometri provinčnej cesty SP94. Uvedená cesta na severe ústi do hlavnej cesty SS 194 „Modica-Ragusa“ v blízkosti obce Modica a na juhu končí v obci Scicli.

Bod B je takisto na severozápade oblasti IGMI č. 276-II-NO „Scicli“ v oblasti obce Scicli, v regióne Milocca. Je konkrétne na 6. kilometri provinčnej cesty SP54, ktorá vedie z obce Modica do obce Scicli.

Bod C je v strednej časti oblasti IGMI č. 276-II-NO „Scicli“ v oblasti obce Scicli, v regióne Fami Giurgia. Nachádza sa v blízkosti zoskupenia budov a poľnohospodárskych skladov na mapách označených ako „C. Nuova“. Je konkrétne v najsevernejšom rohu najsevernejšej budovy z budov nachádzajúcich sa na východnej strane cesty. Prístup je po ceste smerujúcej zo severu na juh, ktorú križuje provinčná cesta SP122.

Bod D je v strednej časti oblasti IGMI č. 276-II-SO „Scicli“ v oblasti obce Scicli, v regióne Pisciotto, približne 120 m od pobrežia. Je konkrétne na majáku (vyznačenom na mapách) v blízkosti zrúcaniny v lokalite Fornace Pena. Bod D pokračuje k pobrežiu pozdĺž virtuálneho segmentu spájajúceho body D a E.

Bod E sa nachádza uprostred južnej časti oblasti IGMI č. 276-III-NE „Donnalucata“, v oblasti obce Scicli, približne 1,5 km severovýchodne od obce Donnalucata a približne 30 m od pobrežia. Je konkrétne na križovatke ciest Via Cernia a Viale della Repubblica v tvare T. Bod E pokračuje k pobrežiu pozdĺž virtuálneho segmentu spájajúceho body D a E.

Bod F sa nachádza uprostred južnej časti oblasti IGMI č. 276-III-NE „Donnalucata“ v oblasti obce Scicli, v regióne Dammusi. Je konkrétne v najjužnejšom rohu vidieckej budovy, ktorá na použitých referenčných mapách nie je pomenovaná. K tejto budove vedie provinčná cesta SP89 po križovatku s cestou Via Cernia a ďalej prístupová cesta do regiónu Dammusi, a to približne 500 m smerom na sever.

Zemepisné súradnice

Bod Zemepisná šírka S Zemepisná dĺžka V (M. Mario) A 36°49′44,59″ 2°15′14,23″ B 36°49′00,00″ 2°15′51,35″ C 36°47′12,97″ 2°18′46,77″ D 36°42′42,56″ 2°18′20,84″ E 36°45′55,13″ 2°10′18,81″ F 36°46′32,83″ 2°10′35,59″

Zainteresované strany môžu podávať žiadosti o povolenie pre tú istú oblasť do 90 dní od dátumu uverejnenia tohto oznámenia v Úradnom vestníku Európskej únie. Žiadosti doručené po tejto lehote sa budú považovať za neprípustné. Dekrét, ktorým sa udeľuje povolenie na prieskum ložísk, bude vydaný do šiestich mesiacov od dátumu ukončenia podávania konkurenčných žiadostí. V súlade s článkom 5 ods. 1 smernice 94/22/ES sa takisto oznamuje, že kritériá na udelenie povolenia na vyhľadávanie, prieskum ložísk a povolenia na ťažbu už boli uverejnené v Úradnom vestníku Európskych spoločenstiev C 396 z 19. decembra 1998 s odkazom na legislatívny dekrét prezidenta republiky č. 625 z 25. novembra 1996 (uverejnený v Úradnom vestníku Talianskej republiky č. 293 zo 14. decembra 1996), ktorým sa transponuje a uplatňuje uvedená smernica v rámci talianskych právnych predpisov, a boli stanovené v regionálnom zákone Sicílie č. 14 z 3. júla 2000 (uverejnenom v úradnom vestníku sicílskeho regiónu č. 32 zo 7. júla 2000).

Podmienky a požiadavky týkajúce sa vykonávania alebo prerušenia činností sú stanovené v uvedenom regionálnom zákone Sicílie č. 14 z 3. júla 2000 a v štandardných špecifikáciách vydaných prostredníctvom dekrétu č. 91 z 30. októbra 2003 a dekrétu č. 88 z 20. októbra 2004 vydaných regionálnym ministrom priemyslu a uverejnených v úradnom vestníku sicílskeho regiónu časť I, č. 49 zo 14. novembra 2003 a časť I, č. 46 z 5. novembra 2004.

Žiadosti sa podali na Regionálny úrad pre uhľovodíky a geotermálnu energiu Regionálnej správy priemyslu a ťažby na Via Ugo La Malfa 101, 90146 Palermo PA, ITALIA, kde do nich môže ktokoľvek nazrieť.